- Հանքավայրի և ֆաբրիկայի միջև է գտնվում մոտ 22 կիլոմետր երկարություն ունեցող Սպանդարյան-Կեչուտ թունելը, որը կառուցվել է, որպեսզի Սպանդարյանի ջրամբարում կուտակվող Որոտան գետի ջրերից տարեկան շուրջ 160 մլն. խորանարդ մետր ջուր տեղափոխվի Կեչուտի ջրամբար, իսկ այնտեղից՝ Սևանա լիճ: Այստեղ հարկ է նշել, որ ՀՀ կառավարությունը 2013 թվականին հաստատել է «Սևանա լճի ջրահավաք ավազանի տրածքային հատակագծման նախագիծը», որի համաձայն «Սևանա լճի վրա անմիջական ազդեցության գոտին ընդգրկում է ավազանի մաս կազմող Արփա և Որոտան գետերի վերին հոսանքների ջրհավաք ավազանները, Որոտան-Սևան հիդրոտեխնիկական համալիրի երկայնքով և թունելի առանցքից 3000-ական մետր լայնությամբ շերտագիծը, Կեչուտ և Սպանդարյան ջրամբարներն իրենց ջրհավաքներով»: Այսպիսով, հանքավայրի շահագործման ազդեցության գոտու որոշ հատվածներ հանդիսանում են Սևանա լճի անմիջական ազդեցության գոտիներ: Թե ինչպիսի ռեժիմ է օրենքով սահմանված Սևանա լճի անմիջական ազդեցության գոտում տնտեսական գործունեություն իրականացնելու համար (խնդիրը միայն հանքանյութ վերամշակող օբյեկտների տեղակայումը չէ, ինչի մասին նշված է նախագծի ՇՄԱԳ-ում), կանդրադառնանք նախագծի իրավական վերլուծության հատվածում: